Rose Woods

A vámpír kedvese

novella

Kiadó: ADAMO BOOKS KFT.

http://adamobooks.com

Felelős kiadó: ADAMO BOOKS KFT. ügyvezetője

Copyright © ADAMO BOOKS KFT.

Budapest, 2015

EPUB ISBN 978-963-387-264-2

A vámpír kedvese

novella

írta: Rose Woods

Berkesné Zombor Anikó

2010.

Alicia fázósan húzta össze magán köpenye szárnyait, és még inkább megszaporázta a lépteit. London kietlen, sötét sikátorai, nem a legmegfelelőbb helyet jelentették egy jól nevelt úrilány számára még nappal sem, nemhogy ilyen késői órán. Pontosan tudta, milyen veszélyes az, amire készül, de nem volt más választása.

Még alig egy évvel ezelőtt sem tudta volna elképzelni, hogy ne kocsival induljon útnak, több szolga kíséretében. Mára azonban mindössze a fájós lábú, idős szakácsnő volt szülei egyetlen alkalmazottja. A többieket már nem tudták fizetni, ezért elbocsájtották. Ő is csak azért maradt, mert képtelen volt a hátralévő életét másképpen leélni, mint a Smith család szolgálatában, még ha koszt és kvártély volt is mindössze, amit a munkájáért kapott. Ő volt Alicia édesanyjának, majd később neki magának is a dajkája. Egész fiatal lány korától kezdve a családdal élt, még Alicia nagyapja vette alkalmazásába. Nem volt hajlandó továbbállni, pedig időközben gazdái annyira elszegényedtek, hogy nekik is alig volt mit enniük.

Alicia hátrakémlelt. Mintha egy árnyékot látott volna elsuhanni. A rosszhírű környéken bármi megeshetett. Rátámadhattak volna rablók vagy akár nőgyalázók is. Ráadásul az emberek suttogtak egy szörnyetegről, egy vámpírról, aki éjjelenként a külvárosban portyázott, mindössze tetemeket hagyva maga után. A szerencsétleneknek az összes vérét kiszívta, egyetlen cseppet sem hagyott bennük.

A lány megszorította az apró ezüstkeresztet a köpenye alatt. Ez talán megvédi a gonosztól – reménykedett. Hogy a rosszindulatú emberek ellen mit tenne, arról fogalma sem volt.